**Ministru kabineta noteikumu projekta “Korupcijas novēršanas un apkarošanas biroja nolikums” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir aktualizēt Korupcijas novēršanas un apkarošanas biroja nolikuma saturu atbilstoši Valsts pārvaldes iekārtas likuma 16. panta otrajā daļā noteiktajām pamatprasībām un izveidot konceptuāli jaunu iestādes iekšējo struktūru, kas veicinātu Korupcijas novēršanas un apkarošanas biroja funkciju efektīvāku izpildi.  Projekta plānotais spēkā stāšanās datums – 2018. gada 15. oktobris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts pārvaldes iekārtas likuma [16. panta](https://likumi.lv/ta/id/63545-valsts-parvaldes-iekartas-likums#p16) pirmā daļa.  Korupcijas novēršanas un apkarošanas biroja iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. **Biroja statuss, padotība, funkcijas, pienākumi un tiesības**   Korupcijas novēršanas un apkarošanas biroja, turpmāk – Birojs, statuss un padotība jau šobrīd ir noteikta ārējā normatīvajā aktā, t.i., Korupcijas novēršanas un apkarošanas biroja likuma 2. pantā, paredzot, ka Birojs, ir tiešā pārvaldes iestāde, kas atrodas Ministru kabineta pārraudzībā. Ministru kabinets institucionālo pārraudzību īsteno ar Ministru prezidenta starpniecību. Pārraudzība ietver Ministru prezidenta tiesības pārbaudīt Biroja priekšnieka pieņemto pārvaldes lēmumu tiesiskumu un atcelt prettiesiskus lēmumus, kā arī, konstatējot prettiesisku bezdarbību, dot rīkojumu pieņemt lēmumu. Tomēr, lai nodrošinātu Biroja neatkarību, Korupcijas novēršanas un apkarošanas biroja likuma 2. panta otrā daļa liedz Ministru kabinetam īstenot pārraudzību pār lēmumiem, ko Birojs pieņem, pildot funkcijas korupcijas novēršanā un apkarošanā, politisko organizāciju (partiju) un to apvienību finansēšanas noteikumu izpildes kontrolē, kā arī priekšvēlēšanu aģitācijas kontrolē. Ievērojot, ka Valsts pārvaldes iekārtas likuma 16. panta otrās daļas 2. punkts nosaka, ka iestādes nolikumā ir norādāms Ministru kabineta loceklis, kura padotībā iestāde atrodas, tad līdzīgi kā patlaban spēkā esošajā nolikumā[[1]](#footnote-1), šāda atsauce ir saglabāta arī Projekta 1. punktā.  Pamata tiesiskais regulējums, kas nosaka Biroja funkcijas un kompetenci, ir iekļauts Korupcijas novēršanas un apkarošanas biroja likumā, bet atsevišķi pienākumi un tiesības – arī citos ar Biroja darbību saistītajos normatīvajos aktos, piem., Kriminālprocesa likumā, Operatīvās darbības likumā, Latvijas Administratīvo pārkāpumu kodeksā, likumā “Par interešu konflikta novēršanu valsts amatpersonu darbībā”, Politisko organizāciju (partiju) finansēšanas likumā, Priekšvēlēšanu aģitācijas likumā u.c. Attiecīgi tā prasībām atbilstošā informācija, kas būtu iekļaujama iestādes nolikumā saskaņā ar Valsts pārvaldes iekārtas likuma 16. panta otrās daļas 3. punktu, jau šobrīd ir ietverta ārējos normatīvajos aktos. Piem., Korupcijas novēršanas un apkarošanas biroja likuma III nodaļā “Biroja kompetence” ir uzskaitītas 16 Biroja funkcijas korupcijas novēršanas jomā, deviņas – politisko organizāciju (partiju) un to apvienību finansēšanas noteikumu izpildes kontrolē, sešas – priekšvēlēšanu aģitācijas kontrolē. Savukārt korupcijas apkarošanas jomā likums skaidri noteic funkcijas, kas saistītas ar valsts amatpersonu saukšanu pie administratīvās atbildības un sodu piemērošanu par administratīviem pārkāpumiem korupcijas novēršanas jomā, kā arī izmeklēšanu un operatīvo darbību, lai atklātu [Krimināllikumā](https://likumi.lv/ta/id/88966-kriminallikums) paredzētos noziedzīgos nodarījumus valsts institūciju dienestā, ja tie ir saistīti ar korupciju[[2]](#footnote-2). Lai nedublētu dažādos likumos jau patlaban skaidri nošķirto Biroja kompetenci, Projekts paredz vispārēju atsauci uz Korupcijas novēršanas un apkarošanas biroja likumu un citiem normatīvajiem aktiem, kuros noteikta Biroja kompetence, funkcijas, pienākumi un tiesības (Projekta 2. un 3. punkts).   1. **Biroja personāls**   Korupcijas novēršanas un apkarošanas biroja likuma 3. panta otrā daļa paredz, ka Biroja priekšniekam ir vietnieki. Patlaban Biroja vietnieku amata nosaukumi un vietnieku kompetence[[3]](#footnote-3) ir noteikti spēkā esošajā nolikumā, kas ir ārējais normatīvais akts. Savukārt Valsts pārvaldes iekārtas likuma 16. pants paredz, ka nolikumā norāda tikai iestādes funkcijas, uzdevumus un kompetenci, neiekļaujot amatpersonu (šajā gadījumā – iestādes vietnieku) kompetenci.  Iestādes augstākās amatpersonas, t.i., Biroja priekšnieka kompetence ir noteikta vairākos atsevišķos normatīvajos aktos, piem., Korupcijas novēršanas un apkarošanas biroja likuma 4. panta pirmajā un sestajā daļā, Valsts pārvaldes iekārtas likuma 17. pantā, Iekšējā audita likuma 4. pantā, Likuma par budžetu un finanšu vadību 46. pantā, likumā “Par interešu konflikta novēršanu valsts amatpersonu darbībā” 20. pantā, Publiskas personas mantas atsavināšanas likumā, Publisko iepirkumu likumā, Iesniegumu likumā, Administratīvā procesa likumā, Arhīvu likumā un daudzos citos ārējos normatīvajos aktos.  Tomēr, salīdzinot ar citām tiešās pārvaldes iestādēm, nav atrodama iestādes vietnieka/u kompetence laikā, kad vietnieks nepilda iestādes vadītāja pienākumus. Piem., Fizisko personu datu apstrādes likums[[4]](#footnote-4) attiecībā uz Datu valsts inspekcijas direktora vietnieku nosaka, ka direktoram ir jāieceļ savs vietnieks un ka inspekcijas direktora prombūtnes laikā viņa pienākumus pilda inspekcijas direktora vietnieks, un tam šajā laikā ir tādas pašas pilnvaras kā inspekcijas direktoram (skat. Fizisko personas datu apstrādes likuma 11. panta pirmo un otro daļu). Savukārt iestādes struktūra ir nosakāma inspekcijas direktora apstiprinātā nolikumā.  Vienlaikus attiecībā uz Biroju ir secināms, ka Korupcijas novēršanas un apkarošanas biroja likuma 4. panta trešā daļa piešķir Biroja priekšniekam tiesības un rīcības brīvību noteikt Biroja centrālā aparāta amatpersonu un darbinieku, kā arī teritoriālo nodaļu vadītāju pienākumus, tiesības un uzdevumus. Attiecīgi, lai Birojs priekšnieks varētu pilnvērtīgi īstenot tam likumā piešķirtās tiesības noteikt savu padoto kompetenci un atbildību, kā arī nepieciešamības gadījumā veikt Birojā strukturālas izmaiņas, nebūtu lietderīgi ārējā normatīvajā aktā (nolikumā) saglabāt vietnieku kompetenci, t.i., to darbības un atbildības jomas.  Vienlaikus Projekts skaidri identificē vietnieku skaitu un to amata nosaukumus (Projekta 5. punkts). Vietnieku skaita izvēlē ir ņemts vērā Ministru kabineta 2010. gada 14. decembra ieteikumu Nr. 2 “Valsts pārvaldes iestādes struktūras izveidošanas kārtība” 15. punkts, ka vēlamais vietnieku skaits vidēji lielai iestādei (51-200 darbinieku) nepārsniedz divus. Savukārt abi amati tiek noteikti (nosaukti) nolikumā ar mērķi:   1. izveidot Biroja iekšējo struktūru, kas primāri būtu vērsta uz noziedzīgu nodarījumu novēršanu, atklāšanu un izmeklēšanu, tai pat laikā uzticot plānoto pretkorupcijas pasākumu īstenošanu un administratīvo sodīšanu vietniekam izmeklēšanas darbību jautājumos; 2. ārējā normatīvajā aktā noteikt to Biroja priekšnieka vietnieku, kurš pildītu Biroja priekšnieka pienākumus tā neplānotas prombūtnes laikā (Projekta 6. punkts).   Korupcijas novēršanas un apkarošanas biroja likuma 4. panta septītā daļa vispārīgi noteic, ka Biroja priekšnieka prombūtnes laikā viņa pienākumus pilda Biroja priekšnieka vietnieks. Vienlaikus likums tuvāk nepaskaidro, kā tiek izlemts jautājums par iestādes vadītāja pienākumu izpildītāja iecelšanu gadījumā, ja Biroja priekšniekam ir pārejoša darbnespēja vai tas atrodas citā neplānotā prombūtnē. Lai šādos gadījumos nodrošinātu iestādes funkciju izpildes nepārtrauktību, ar Projektu ir iecerēts, ka minētā atbildība tiks uzticēta Biroja priekšnieka vietniekam izmeklēšanas darbību jautājumos. Priekšroka šā vietnieka izvēlē pamatojas ar kompetenci reprezentēt un skaidrot iestādes darbu uzsāktajos un kriminālvajāšanai nodotajos kriminālprocesos, kā arī skaidrot pieņemto lēmumu būtību administratīvo pārkāpumu lietās (interešu konflikta novēršanas, politisko organizāciju (partiju) finansēšanas un priekšvēlēšanu aģitācijas pārkāpumu jomās).  Tāpat viena konkrēta pienākumu izpildītāja noteikšana ārējā normatīvajā aktā Biroja ieskatā mazinās šaubas par iespējamo (šķietamo) politisko iejaukšanos Biroja darbā, ja šāda izvēles tiesība būtu piešķirta, piem., Ministru prezidentam kā iestādes institucionālajam pārraugam.  Korupcijas novēršanas un apkarošanas biroja likums neregulē Biroja strukturālus jautājumus, tajā skaitā, vai Biroja priekšniekam var būt pakļautas struktūrvienības un vai tas var nodarbināt padomniekus un palīgus. Tomēr ņemot vērā apstākli, ka šobrīd Biroja priekšniekam tieši ir pakļautas vairākas struktūrvienības[[5]](#footnote-5), kuras nodrošina gan atbalsta funkciju, gan pamatfunkciju izpildi, un šāda kārtība nav pretrunā valsts pārvaldē iedibinātai praksei un kārtībai, tad šī iespēja Biroja ieskatā būtu saglabājama arī turpmāk (Projekta 7. un 8. punkts). Minētā pieeja skaidrāk iezīmētu nošķīrumu starp Biroja priekšniekam un priekšnieka vietniekiem pakļautajām kompetenču jomām un atbildības sadalījumu, ko sīkāk jau raksturotu Biroja reglaments – iekšējais normatīvais akts.  Ar Projektu tiek ieviesti jauni nodarbināto amata nosaukumi (amati). Biroja amatpersonas turpmāk varēs ieņemt inspektora, vecākā inspektora, galvenā inspektora, nodaļas vadītāja, pārvaldes priekšnieka[[6]](#footnote-6) vai Biroja priekšnieka vietnieka amatu (Projekta 9. punkts). Šāda pieeja tiek ieviesta, lai nodarbinātiem Birojā būtu nodrošināts papildu motivēšanas instruments – karjeras izaugsmes iespējas, kuras šobrīd ir ļoti ierobežotas. Proti, patlaban galveno speciālistu no Biroja priekšnieka šķir tikai divi augstāki amati un tie ir: nodaļas vadītājs (atsevišķos gadījumos arī nodaļas vadītāja vietnieks) un Biroja priekšnieka vietnieks. Ieviešot minētās amatu kategorijas, tās tiks salāgotas ar amatpersonu un darbinieku amatu saimēm (apakšsaimēm) un līmeņiem atbilstošām mēnešalgu grupām, kā arī tiks pārskatītas amatu klasifikācijas, ievērojot Birojam piešķirto valsts budžeta līdzekļu apmēru. Birojs pieļauj, ka atsevišķiem amatiem varētu rasties nepieciešamība paaugstināt mēnešalgu grupu.  **3. Biroja darbības tiesiskuma nodrošināšanas mehānisms**, **pārskati un ziņojumi par Biroja darbību**  Valsts pārvaldes iekārtas likuma 17. panta pirmā daļa noteic, ka tiešās pārvaldes iestādes vadītājs organizē iestādes funkcijas pildīšanu un atbild par to, vada iestādes administratīvo darbu, nodrošinot tā nepārtrauktību, lietderību un tiesiskumu, bet 17. panta otrās daļas 7. punkts noteic, ka, ja normatīvajā aktā nav noteikts citādi, iestādes vadītājs nosaka pārvaldes lēmumu priekšpārbaudes un pēcpārbaudes kārtību. Projekta 10. punkts paredz, ka Biroja darbības tiesiskumu nodrošina Biroja priekšnieks, kurš ir arī atbildīgs par pārvaldes lēmumu pārbaudes sistēmas izveidošanu un darbību. Vienlaikus Valsts pārvaldes iekārtas likuma VIII nodaļā jau ir noteikta pārvaldes lēmumu lietderības un tiesiskuma pārbaudes kārtība, šo lēmumu pēcpārbaudes veikšanas pienākums un atbildība[[7]](#footnote-7) par pārvaldes lēmumu, u.c. pamatnoteikumi. Ievērojot minēto, Biroja ieskatā nav nepieciešams dublēt atbildības noteikšanu Biroja priekšniekam par tiesiskuma (ne)nodrošināšanu.  Ņemot vērā, ka Birojs ir operatīvās darbības subjekts un izmeklēšanas iestāde un ka tieši Biroja priekšnieks primāri uzņemas atbildību par veicamo operatīvo un izmeklēšanas darbību pieļaujamību un tiesiskumu, Projekts skaidri noteic Biroja priekšnieka pienākumu un tiesību ietveru operatīvo darbību un kriminālprocesa jomā (Projekta 10. un 11. punkts). Tai pat laikā, lai minēto pienākumu un tiesību iestādes vadītājs varētu pienācīgi īstenot, Projekts uzliek par pienākumu izveidot efektīvu iekšējās kontroles sistēmu, kas mazinātu riskus iestādē nodarbināto iespējamai prettiesiskai rīcībai.  Administratīvā procesa likuma 76. panta otrā daļa paredz vispārēju kārtību, kādā var tikt apstrīdēti iestādes izdotie administratīvie akti. Savukārt Korupcijas novēršanas un apkarošanas biroja 10.1 pants nosaka speciālo kārtību, ka Biroja amatpersonu izdoto administratīvo aktu vai Biroja amatpersonas un darbinieka faktisko rīcību var apstrīdēt Biroja priekšniekam, bet Biroja priekšnieka izdoto administratīvo aktu un faktisko rīcību — pārsūdzēt tiesā, ja normatīvajos aktos nav noteikts citādi. Lai gan Valsts pārvaldes iekārtas likuma 16. panta otrās daļas 6. punkts nosaka prasību nolikumā iekļaut iestādi vai pārvaldes amatpersonu, kurai privātpersona var apstrīdēt administratīvo aktu vai faktisko rīcību, Birojs Projektā minēto kārtību nav iekļāvis, lai nedublētu jau šobrīd spēkā esošo, augstāka normatīvā akta tiesību normā ietverto normatīvo regulējumu.  Valsts pārvaldes iekārtas likuma 16. panta otrās daļas 4. punktā paredz, ka nolikumā norāda kārtību, kādā sniedzami pārskati par iestādes funkciju pildīšanu un līdzekļu izmantošanu. Šobrīd spēkā esošais nolikums nenoteic Biroja pienākumu normatīvajos aktos noteiktajā kārtībā sagatavot minētos pārskatus. Pārskatu veidus, saturu, apjomu un publicēšanas kārtību nosaka citi ārējie normatīvie akti. Piem., Likuma par budžetu un finanšu vadību 14. panta trešā daļa paredz, ka, lai informētu sabiedrību par iestādes darbības mērķiem un rezultātiem, kā arī par piešķirto valsts budžeta līdzekļu izlietošanu iepriekšējā gadā, [..] centrālās valsts iestādes [..] līdz pārskata gadam sekojošā gada 1. jūlijam sagatavo gada publiskos pārskatus un mēneša laikā pēc sagatavošanas publicē tos savā mājaslapā internetā. Ministru kabinets nosaka gada publiskā pārskata saturu un sagatavošanas kārtību. Šī kārtība ir atrodama Ministru kabineta 2010. gada 5. maija noteikumos Nr. 413 “Noteikumi par gada publiskajiem pārskatiem”. Tāpat arī pienākums iesniegt ziņojumus Saeimai un Ministru kabinetam par Biroja darbību ir noteikts Korupcijas novēršanas un apkarošanas biroja likuma 4. panta sestās daļas 4. punktā. Šo iesniedzamo ziņojumu saturu, apjomu un detalizācijas pakāpi nosaka Ministru kabineta 2016. gada 16. augusta noteikumi nr.537 “Noteikumi par informāciju, kas iekļaujama ziņojumā, kuru Korupcijas novēršanas un apkarošanas birojs sniedz Ministru kabinetam un Saeimai”. Ievērojot apstākli, ka ārējie normatīvie akti nosaka vairāku veidu dokumentus, kas Birojam ir jāsagatavo, Biroja nolikumā būtu vēlams iekļaut papildu regulējumu un noteikt, ka Birojs publiskos pārskatus un ziņojumus par Biroja darbību un Birojam piešķirto budžeta līdzekļu izlietojumu sniedz normatīvajos aktos noteiktajā kārtībā un apjomā. Biroja publiskie pārskati un ziņojumi Saeimai un Ministru kabinetam ir pieejami Biroja tīmekļvietnē sadaļas “Par KNAB” apakšsadaļā “Darbības pārskati”.  Pēc grozījumu spēkā stāšanās ar Ministru prezidentu tiks saskaņots un izdots jauns Biroja reglaments (par Biroja struktūru un darba organizāciju), atzīstot 2017. gada 21. decembra reglamentu Nr.1-4/27 „Korupcijas novēršanas un apkarošanas biroja reglaments” par spēku zaudējušu.  Projekta plānotais spēkā stāšanās datums – 2018. gada 15. oktobris – ir noteikts kā piemērotākais laiks, kad būs beigusies priekšvēlēšanu aģitācija pirms Saeimas vēlēšanām, kurā ir ieguldāmi lieli Biroja cilvēkresursi. |
| 3. | Projekta izstrādē iesaistītās institūcijas un publiskas personas kapitālsabiedrības | Korupcijas novēršanas un apkarošanas birojs. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupa – Biroja priekšnieks, viņa vietnieki, Biroja amatpersonas un darbinieki. |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību vai administratīvo slogu netiek prognozēta. |
| 3. | Administratīvo izmaksu monetārs novērtējums | Projektā ietvertajam tiesiskajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Projektā ietvertajam tiesiskajam regulējumam nav ietekmes uz administratīvajām izmaksām. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Spēkā esošajos ārējos normatīvajos aktos papildu grozījumi nav nepieciešami. Savukārt, lai īstenotu iestādes iekšēju reorganizāciju, Korupcijas novēršanas un apkarošanas biroja priekšnieks ar Ministru prezidentu saskaņos un izdos jaunu Biroja reglamentu (par Biroja iekšējo struktūru un darba organizāciju), atzīstot 2017. gada 21. decembra reglamentu Nr.1-4/27 „Korupcijas novēršanas un apkarošanas biroja reglaments” par spēku zaudējušu. |
| 2. | Atbildīgā institūcija | Korupcijas novēršanas un apkarošanas birojs. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Korupcijas novēršanas un apkarošanas birojs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts ietekmēs Korupcijas novēršanas un apkarošanas biroja iekšējo struktūru.  Saistībā ar Projekta izpildi nav nepieciešams veidot jaunas institūcijas vai likvidēt esošās.  Likumprojekta izpilde neietekmēs institūcijai pieejamos cilvēkresursus (to skaits paliek nemainīgs – 150). |
| 3. | Cita informācija | Iestādes jaunas iekšējās struktūras izveidošana tiks nodrošināta piešķirto valsts budžeta līdzekļu ietvaros. |

Ministru prezidents Māris Kučinskis

Vīza: Korupcijas novēršanas un

apkarošanas biroja priekšnieks Jēkabs Straume

Aļošina, 67797258

anna.alosina@knab.gov.lv

1. Ministru kabineta 2005. gada 22. marta noteikumi Nr.201 “Korupcijas novēršanas un apkarošanas biroja nolikums” [↑](#footnote-ref-1)
2. Piem., dienesta stāvokļa ļaunprātīga izmantošana, kukuļņemšana, kukuļa piesavināšanās, starpniecība kukuļošanā, kukuļdošana, valsts amatpersonai noteikto ierobežojumu pārkāpšana, neatļauta piedalīšanās mantiskos darījumos, tirgošanās ar ietekmi, prettiesiska labumu pieprasīšana un pieņemšana, prettiesiska labumu došana u.c. [↑](#footnote-ref-2)
3. Ar terminu “kompetence” ir jāsaprot attiecīgā Biroja vietnieka (amatpersonas) darbības joma. Skat. anotācijas I. sadaļas 4. punktu Ministru kabineta 2014. gada 18. marta noteikumiem nr.141 “Grozījumi Ministru kabineta 2005. gada 22. marta noteikumos Nr.201 “[Korupcijas novēršanas un apkarošanas biroja nolikums](https://likumi.lv/ta/id/104520-korupcijas-noversanas-un-apkarosanas-biroja-nolikums)”. [↑](#footnote-ref-3)
4. Spēkā no 2018.gada 5.jūlija [↑](#footnote-ref-4)
5. Piem., Juridiskā nodaļa, Iekšējās drošības nodaļa, Finanšu nodaļa, Nodrošinājuma nodaļa, Stratēģiskās analīzes un politikas plānošanas nodaļa u.c. [↑](#footnote-ref-5)
6. Pārvaldes priekšnieks šā Projekta izpratnē ir iestādes centrālā aparāta augstākā līmeņa struktūrvienības vadītājs atbilstoši Ministru kabineta 2010. gada 14. decembra ieteikumu Nr. 2 “Valsts pārvaldes iestādes struktūras izveidošanas kārtība” 7.1. apakšpunktam [↑](#footnote-ref-6)
7. Valsts pārvaldes iekārtas likuma 71. pants noteic, ka amatpersona likumā noteiktajos gadījumos par pārvaldes lēmumu ir atbildīga civiltiesiski, krimināltiesiski, administratīvi, bet normatīvajos aktos noteiktajos gadījumos — arī disciplināri. [↑](#footnote-ref-7)